La Tragèdia de les Deu Baules

**La Tragèdia de les Deu Baules** fa referència a la missió que va combinar a deu companyies de la Cadena (41-50) durant la primavera de 2574 per assaltar i eliminar la civilització subterrània trobada a pocs quilòmetres de la capital de l'imperi gobrense i assegurar un poderós artefacte del seu interior, protegit per un bruixot que governava el lloc.

### **Un descobriment impensable**

Durant l'hivern de 2573 l'organització de la Cadena, en la seva majoria membres de la recentment reestructurada Companyia 44, va realitzar una sèrie de missions ajudant als sapadors de l'Emperador en la cerca i obtenció d'objectes màgics en les coves existents sota el sòl de l'imperi.
En una d'aquestes expedicions, els sapadors van entrar en contacte amb uns monstres humanoides parladors d'una llengua estranya, però familiar. Terriblement mutats i desproveïts de cap raó, van ser catalogats com a monstres en els arxius de la Cadena.
Setmanes després, un altre grup de sapadors va demanar assistència a la Cadena en trobar una sèrie de túnels i galeries de destí desconegut en una expedició. El grup que va acudir, format per agents de la 44, van descobrir en el subsòl una gegantesca metròpolis situada sota terra i habitada per centenars de milers dels mateixos mutants trobats en les passades expedicions.
El grup, escàs i sense recursos, va fugir al ser assaltat per la població mutant.

### **Un primer contacte**

Després del descobriment de la civilització, l'Emperador va decretar que s'analitzés l'amplitud de la ciutat mitjançant l'excavació de múltiples entrades en la perifèria de la ciutat subterrània.
Es va descobrir que la ciutat i els seus voltants ocupaven diversos quilòmetres quadrats i es trobava perillosament prop de la capital de l'imperi, Sertral.
Poques setmanes després, la Cadena, sota la coordinació del seu líder, Andeeran, va formar una expedició d'infiltració cap al subsòl, composta per equips petits reclutats de gairebé totes les companyies de la Cadena.
Els grups anaven fortament protegits mitjançant encanteris d'ocultació i sigil, però just quan s'estava executant la missió, a la ciutat subterrània els mutants estaven duent a terme un ritual per a rejovenir un embruixador ancestral mitjançant l'ús d'un artefacte màgic desconegut per a la gent de la superfície.
El ritual va dissoldre les defenses màgiques i els expedicionaris van ser massacrats pels mutants i el seu líder mag. Ningú va sortir a la superfície per a donar un informe nítid, però l'amenaça que suposava aquesta ciutat va ser ràpidament entesa per l'Emperador i els Instructors de la Cadena.

### **Notícies del passat**

Després de la fallida expedició, l'Emperador va decretar la demolició de totes les entrades a excepció d'una que va fortificar amb defenses màgiques i membres d'elit de la Cadena. Els plans inicials de l'Imperi anaven encaminats a la destrucció de la ciutat enfonsant-ne la cova, però assegurant que la superfície quedés indemne, la qual cosa suposava tot un repte logístic.
Però tot va canviar amb un sorprenent descobriment.

Franz, un dels instructors de la Cadena, en un erràtic atemptat contra certs membres de la 44, va causar un viatge al passat amb la seva màgia. Allà, els mercenaris van ser testimonis de com la civilització subterrània era en realitat Arcàngel, una ciutat que el Cataclisme dos mil anys enrere havia soscavat, i on els seus habitants es creien els únics supervivents del desastre, descartant que res més hagués sobreviscut a l'exterior.

Arcàngel es trobava governada per dos germans mags que s'havien embarcat en l'elaboració d'un artefacte màgic que pogués perpetuar la seva vida més enllà de la mort. Veient-se amenaçats pels nouvinguts, els mags van arremetre contra ells i va ser la mort d'un d'aquests membres de la 44, Sérpico, que en ser el seu cos introduït dins la màquina, va originar una onada de corrupció que causaria la mutació de tots els habitants d'Arcàngel.

Aconseguint tornar al present els membres supervivents, van revelar de l'existència d'aquesta màquina que havia permès a un dels mags viure fins al present, permetent un miracle fins al moment impossible en aquest món.

Més endavant se sabria que un dels germans abandonaria el subsòl per acabar esdevenint el primer rei d'Àvalon i fundador del país.

Franz va ser expulsat de la Cadena, però l'Emperador, ara coneixedor de la veritat que es trobava sota els seus peus, va decidir un nou rumb.
En poques setmanes es van mobilitzar deu companyies, de la 41 a la 50 (les més pròximes a la ciutat subterrània), i es va cridar a files a la famosa Companyia 1, l'elit de la Cadena.

### **L'assalt al subsòl**

Molts recursos i membres de la Cadena van ser posats a la disposició de l'Emperador per a l'assalt als habitants del subsòl. No s'havia produït una mobilització de tal magnitud des de l'inici de la *Guerra de les Tres Corones*, un centenar d'anys enrere.
L'existència de l'artefacte de resurrecció va ser mantingut en secret i els pocs membres de la 44 coneixedors de la veritat van jurar mantenir silenci, amb les seves pròpies vides com a garantia.
L'operació va quedar a càrrec directe d'Andeeran i una dotzena d'Instructors van participar en la missió, coordinant amplis equips de les diferents companyies.
El pla traçat va consistir en llançar per l'entrada única a les deu companyies i guanyar terreny en una ofensiva total. Mentrestant, i aprofitant la distracció, un grup d'elit de la Companyia 1, viatjaria al nucli de la ciutat, i assassinaria al mag, assegurant l'artefacte com a prioritat màxima.
Però els plans no van sortir com l'Emperador i La Cadena esperaven. Les defenses de la ciutat van ser molt més letals i inamovibles de l'esperat, i les primeres companyies enviades (50,49,48 i 47) van ser aniquilades per diverses proteccions màgiques i la feresa dels seus habitants en poc temps. Així mateix, els Instructors van perdre contacte amb l'equip d'elit, que va morir a les mans del familiar del mag, un antic ser d'una era passada, conegut com a Beholder.

### **La 44 entra en acció**

Després de la caiguda de la companyia 45, els membres de la 44 van ser cridats a files. L'estratègia era senzilla, però perillosa. Un grup de mags havia de desactivar la infame barrera de protecció que el mag havia conjurat, mentre que els guerrers i lluitadors havien de protegir-los. Tanmateix els Instructors van designar un grup de recol·lecció, sota el lideratge de Kirei Fharma, amb la finalitat d'obtenir els objectes màgics dels caiguts en combat per a evitar que l'enemic es fes amb ells.

Una trampa màgica va separar als combatents dels mags i aquests últims van arribar a la sala on podien desactivar la barrera, però sense cap mena de protecció. Els escortes van poder, però, arribar als voltants de la sala i evitar que cap mutant entrés i ataqués als embruixadors.

Aquests, mentrestant, van aconseguir superar les defenses màgiques de la barrera i desactivar-la just quan les energies dels combatents estaven a punt d'esgotar-se.

D'altra banda, Kirei Fharma, en un acte de desafiament, va ignorar les ordres d'Andeeran i va decidir entrar a les presons del subsòl per a alliberar als possibles capturats, aquells que van ser atrapats en l'expedició mesos enrere, en un intent per guanyar-se la fama i el respecte dels membres de la Cadena.

La missió va sortir bé i un grup que havia estat empresonat durant la primera incursió va poder alliberar-se i, liderats per Vincent, els guerrers van aconseguir escapar del seu confinament, disposant-se a fugir a la superfície.

Mentrestant allà, Nieldan, un dels més famosos combatents de la 44, va ser relegat per l'Instructor Galeth a tasca de latrines al costat de diversos nouvinguts. Però l'Instructor Vinaeth, un home de moral pròpia, veient la sagnia soferta pels membres de la Cadena i la caiguda de la Companyia 1 va posar la seva fe en Nieldan per a que recuperés uns amulets entre les restes de la Companyia 1, els quals permetrien a uns pocs guerrers una última oportunitat d'entrar en la guarida del mag i donar-li mort.

Nieldan va aconseguir eliminar el Beholder, ja molt malferit pel seu combat contra la companyia 1, i formar un equip d'elit entre les restes de la 44 format per Hulka, Treya, Thâmior, Gurzak, el recentment alliberat Vincent i el mateix Nieldan, amb la posterior incorporació de Milly.

D'altra banda, Kirei Fharma havia aconseguit capturar a l'arquitecte, la mà dreta del líder mag, que va revelar a Kirei i als seus que el mag estava protegit per diverses defenses màgiques que el tornaven pràcticament immortal.

Kirei, en assabentar-se que Nieldan anava juntament amb els millors de la 44 a la caça del mag, va posar en mans dels supervivents restants de la 44 la missió d'ajudar-los, i desactivar aquestes defenses abans del fatal desenllaç.

Però en aquest instant, un nou problema va aparèixer quan el mag, veient amenaçada la seva integritat després de la destrucció de la barrera, va conjurar un fatal encanteri que va dispersar a tota la companyia i desarticular la seva organització.

La notícia va ser la gota final per Andeeran i la resta d'instructors, que van decidir ordenar la retirada total, abandonant a la 44 a la seva sort.

Però sota la guia de Kirei Fharma i amb la indestructible voluntat d'ajudar l'equip de Nieldan en la seva missió suïcida, la 44 va decidir seguir posant les seves vides en risc per aquells que continuaven lluitant.

I, mentrestant, el petit grup de voluntaris seguia pres d'una lluita que s'escapava de totes les seves possibilitats, ja que el poder del mag era superior a qualsevol repte al qual s'haguessin enfrontat mai. Tots ells van ser abatuts incomptables vegades per la força del foll encantador, i incomptables vegades van anar essent tornats a la vida gràcies a l'artefacte de resurrecció i a les seves pròpies capacitats arcanes. I va ser quan el sacrifici d'aquells que van decidir desobeir la retirada per fer-los costat, aconseguint finalment abatre les defenses curatives del mag, que el grup d'elit va ser capaç d'abatre'l, posant fi també a les capacitats regeneratives de l'artefacte, amb el tràgic cost de la pèrdua definitiva de Gurzak.

Van ser moltes les baixes causades per aquest sacrifici, però finalment es va aconseguir acabar amb el mag i destruir la màquina de resurrecció en el procés. Això no obstant, la seva explosió va generar una ona d'energia que va fer col·lapsar la caverna sobre els seus fonaments, atrapant sota terra a la totalitat de la Companyia 44.